b'\n_START_ARTICLE_\nNichifor Gregoras\n_START_SECTION_\nBiografia\n_START_PARAGRAPH_\nNichifor Gregoras s-a n\xc4\x83scut la Heraclea din Pont, \xc3\xaen Paflagonia. Unchiul s\xc4\x83u, Ion Metropolitul Heraclei din Pont, l-a \xc3\xaendrumat spre studiile de filozofie greac\xc4\x83 \xc8\x99i teologie cre\xc8\x99tin\xc4\x83. Nichifor Gregoras l-a admirat pe unchiul s\xc4\x83u \xc8\x99i i-a dedicat o biografie. La v\xc3\xa2rsta de circa 20 de ani s-a mutat la Constantinopol, unde a studiat logica \xc8\x99i retorica la Ion Glycus, Patriarh \xc3\xaen anii 1315-1319. \xc3\x8en aceast\xc4\x83 perioad\xc4\x83, Nichigor Gregoras a avut deasemeni rela\xc8\x9bii apropiate cu influentul erudit Theodorus Metochites, care era confidentul \xc3\xaemp\xc4\x83ratului Andronic al II-lea Paleologul (1260-1332) precum \xc8\x99i administratorul imperiului. Nichifor Gregoras a refuzat propunerea lui Andronic al II-lea de de\xc8\x9bine func\xc8\x9bia de Chartophylax (arhivar), invoc\xc3\xa2nd tinere\xc8\x9bea \xc8\x99i lipsa de competen\xc8\x9b\xc4\x83, dar a acceptat s\xc4\x83 administreze o \xc8\x99coal\xc4\x83 privat\xc4\x83 la M\xc4\x83n\xc4\x83stirea Chora._NEWLINE_A devenit un membru recunoscut al unui mic cerc de savan\xc8\x9bi \xc8\x99i umani\xc8\x99ti bizantini. Pentru a-\xc8\x99i demonstra competen\xc8\x9bele \xc3\xaen astronomie, a efectuat prezicerea eclipsei totale de Soare din 16 iulie 1330, al c\xc4\x83rei calcul detaliat s-a p\xc4\x83strat precum \xc8\x99i a cel pu\xc8\x9bin altor trei eclipse urm\xc4\x83toare. Din ace\xc8\x99ti ani dateaz\xc4\x83 \xc8\x99i numeroase alte texte (tratatul Despre construc\xc8\x9bia astrolabului, comentarii la Tratat despre vise de Synesios, numeroase hagiografii...). A sus\xc8\x9binut cursuri de filosofie \xc8\x99i de astronomie \xc3\xaentr-un \xe2\x80\x9emic local\xe2\x80\x9d (\xce\xbf\xe1\xbc\xb0\xce\xba\xce\xaf\xcf\x83\xce\xba\xce\xbf\xcf\x82), situat \xc3\xaen incinta m\xc4\x83n\xc4\x83stirii Sf\xc3\xa2ntul M\xc3\xa2ntuitor \xc3\xaen Chora, pe care Teodor Metochites o reconstruise._NEWLINE_\xc3\x8en 1326, cu sprijinul \xc3\xaemp\xc4\x83ratului Andronic al II-lea, Gregoras a expus \xc3\xaen fa\xc8\x9ba unei adun\xc4\x83ri a savan\xc8\x9bilor o Metod\xc4\x83 pentru fixarea datei Pa\xc8\x99tilor (reforma calendarului, text inserat \xc3\xaen Istoria sa, VIII, 13), care \xc3\xaens\xc4\x83 nu a avut nicio urmare din ra\xc8\x9biuni politice \xc8\x99i religioase. 250 de ani mai t\xc3\xa2rziu, \xc3\xaen 1582, aceea\xc8\x99i reform\xc4\x83 a calendarului a fost ordonat\xc4\x83 de papa Grigore al XIII-lea (Calendarul Gregorian)._NEWLINE_Dup\xc4\x83 detronarea \xc3\xaemp\xc4\x83ratului Andronic al II-lea \xc3\xaen anul (1328) de c\xc4\x83tre Andronic al III-lea Paleologul,(1297-1341), Nichifor Gregoras  a reu\xc8\x99it s\xc4\x83 c\xc3\xa2\xc8\x99tige favorurile acestuia. Andronic al III-lea l-a desemnat pe Nichifor Gregoras s\xc4\x83 conduc\xc4\x83 negocierile cu ambasadorii Papei Ioan al XXII-lea \xc3\xaen problema unific\xc4\x83rii bisericilor. Aceste negocieri au e\xc8\x99uat \xc3\xaen anul 1333._NEWLINE_Nichifor Gregoras a participat la disputa teologic\xc4\x83 pe tema Isihasm-ului. Aceast\xc4\x83 aprig\xc4\x83 diatrib\xc4\x83 a fost sus\xc8\x9binut\xc4\x83 \xc3\xaen contradictoriu de Varlaam Calabrezul (1290-1348) \xc8\x99i Grigore Palamas (1296-1359). \xc3\x8en principiu, Nichifor Gregoras s-a pronun\xc8\x9bat \xc3\xaempotriva ambilor oponen\xc8\x9bi. Tezele expuse de Grigore Palamas au fost acceptate de sinoadele din 1341, 1347 \xc8\x99i 1351. Dup\xc4\x83 sinodul din 1351, Nichifor Gregoras a fost condamnat la izolare \xc8\x99i \xc3\xaenchisoare. Odat\xc4\x83 cu victoria \xc3\xaemp\xc4\x83ratului Ioan al V-lea Paleologul \xc3\xaen 1354, Nichifor Gregoras a fost eliberat \xc8\x99i se presupune c\xc4\x83 a decedat \xc3\xaen anul 1360.\n_START_SECTION_\nOpera\n_START_PARAGRAPH_\nNichifor Gregoras a fost un demn reprezentant al umanismului bizantin, retorica fiind modul de exprimare iar cuno\xc8\x99tii\xc8\x9ba enciclopedic\xc4\x83 fiind fundamentul esen\xc8\x9bial. Imensa oper\xc4\x83 a lui Nichifor Gregoras denot\xc4\x83 versatilitatea intelectual\xc4\x83 \xc8\x99i studiozitatea excep\xc8\x9bional\xc4\x83 a acestui predecesor bizantin al Rena\xc8\x99terii din Italia. Nichifor Gregoras a scris despre istoria roman\xc4\x83, teologie, filozofie, retoric\xc4\x83, gramatic\xc4\x83 \xc8\x99i astronomie.  Lucrarea sa major\xc4\x83 este Istoria roman\xc4\x83, \xc3\xaen 37 de c\xc4\x83r\xc8\x9bi, care trateaz\xc4\x83 perioada 1204-1359 din diverse perspective, inclusiv controversa teologic\xc4\x83 cu Palamas.\n_START_SECTION_\nAstronomie\n_START_PARAGRAPH_\nNichifor Gregoras, folosind Tabelele facile ale lui Theon din Alexandria \xc8\x99i Almageste de Ptolemeu,, a fost printre primii astronomi dup\xc4\x83 Antichitate, care a calculat \xc8\x99i a prezis cu exactitate Eclipsa de Soare din 16 iulie 1330.'